وینس فلم فیسٹیول میں 'جوکر' نے کمال کر دیا
وینس کے آرٹسٹک ڈائریکٹر البرٹو باربیرا نے کہا ہے کہ یہ فلم بلا شبہ 'آسکر' کی دوڑ میں شامل ہو گئی ہے۔
ویب ڈیسک — پریمیئر کی تقریب میں جشن کا سماں تھا جو فلم کی کاسٹ اور دیگر اہم ستاروں سے سجی تھی۔ تقریب میں شامل تمام لوگ فلم کی بھرپور انداز میں تعریف کیے بغیر نہ رہ سکے۔ جوکر 'وارنر برادرز' کی پیشکش ہے جس کا ایک پریمیئر گزشتہ ہفتے بھی ہو چکا ہے۔ اس موقع پر بھی ایک تقریب کا انعقاد کیا گیا تھا۔ دونوں تقریبات میں لوگوں کی بڑی تعداد نے شرکت کی جب کہ فلمی شخصیات اس فلم کی کاسٹ اور کریو کو خراجِ تحسین پیش کیے بغیر نہ رہ سکے۔ دونوں تقریبات میں کئی منٹ تک تالیاں بجتی رہیں۔ فلم ڈی سی کامکس یونیورس کی جانب امریکہ میں 4 اکتوبر کو نمائش کے لیے پیش کی جائے گی۔ فینکس نے فلم میں ایک ایسے شخص کا کردار ادا کیا ہے جو ذہنی طور پر پریشان رہتا ہے اور ایک دن تشدد پسند بن کر دنیا کے سامنے آتا ہے یہاں تک کہ سب لوگ اسے متعصّب بھی سمجھنے لگتے ہیں۔ فینکس نے اپنے کردار کے بارے میں بتاتے ہوئے کہا ہے کہ ’میں نے اپنے کردار میں اپنے پچھلے کسی کردار کی جھلک تک نہیں آنے دی۔ ‘ وینس کے آرٹسٹک ڈائریکٹر البرٹو باربیرا نے فلم کی تعریف کرتے ہوئے کہا کہ بلاشبہ 'جوکر' فلم 'آسکر' کی ریس میں شامل ہو گئی ہے۔ فلمی نقاد اوین گلیبرمین نے بھی جوکر فلم کی تعریف کی۔ انہوں نے کہا کہ یہ فلم ایک شاہکار ہے۔